98/240/YUTP: Yhteinen kanta, 19 päivältä maaliskuuta 1998, jonka neuvosto on määritellyt Euroopan unionista tehdyn sopimuksen J.2 artiklan perusteella Jugoslavian liittotasavaltaan kohdistettavista rajoittavista toimenpiteistä



Virallinen lehti nro L 095 , 27/03/1998 s. 0001 - 0003



YHTEINEN KANTA, 19 päivältä maaliskuuta 1998, jonka neuvosto on määritellyt Euroopan unionista tehdyn sopimuksen J.2 artiklan perusteella Jugoslavian liittotasavaltaan kohdistettavista rajoittavista toimenpiteistä (98/240/YUTP) EUROOPAN UNIONIN NEUVOSTO, joka ottaa huomioon Euroopan unionista tehdyn sopimuksen ja erityisesti sen J.2 artiklan, sekä katsoo, että Jugoslavian liittotasavallan viimeaikaiset tapahtumat, erityisesti Kosovon albanialaisyhteisöön kohdistettu väkivalta, on tuomittava ihmisoikeusloukkaus, joka vaarantaa alueen turvallisuuden, Euroopan unioni tuomitsee jyrkästi terrorismin ja väkivaltaisuudet, joihin Kosovon vapautusarmeija tai muut ryhmät tai yksittäiset henkilöt syyllistyvät, unioni tuomitsee jyrkästi poliittisten näkemysten rauhanomaisen ilmaisemisen tukahduttamisen väkivaltaisin keinoin, unioni yhtyi 12 päivänä maaliskuuta 1998 yhteydenpitoryhmän 9 päivänä maaliskuuta 1998 antamaan lausumaan, unioni vaatii Jugoslavian liittotasavallan hallitusta toteuttamaan todellisia toimia väkivallan käytön lopettamiseksi ja sitoutumaan Kosovon kysymystä koskevan poliittisen ratkaisun etsimiseen rauhanomaisen, Kosovon albanialaisyhteisön kanssa käytävän vuoropuhelun avulla, erityisesti - vetämällä pois poliisin erityisyksiköt ja lopettamalla siviiliväestöön kohdistuvat turvallisuusjoukkojen toimet - päästämällä Kosovoon Punaisen Ristin kansainvälisen komitean ja muita humanitaarisen alan järjestöjä sekä unionin ja muiden suurlähetystöjen edustajia - sitoutumalla julkisesti aloittamaan vuoropuhelun Kosovon albanialaisyhteisön johtajien kanssa, ja - tekemällä rakentavaa yhteistyötä toteuttaakseen yhteydenpitoryhmän lausuman 6 kohdassa tarkoitetut toimet, 1-4 artiklan rajoittavat toimenpiteet, joihin kuuluu talous- ja/tai rahoitussuhteiden vähentäminen, katsotaan tarpeellisiksi; kyseisiä toimenpiteitä tarkastellaan välittömästi uudelleen, jos Jugoslavian liittotasavallan hallitus toteuttaa edellisessä kappaleessa tarkoitetut toimet, ja jollei kyseisiä toimia toteuteta ja jos tukahduttamistoimet jatkuvat Kosovossa, unioni ryhtyy toteuttamaan kansainvälisiä lisätoimenpiteitä ja erityisesti pyrkii jäädyttämään Jugoslavian liittotasavallan ja Serbian hallitusten ulkomailla olevat varat, ON MÄÄRITELLYT TÄMÄN YHTEISEN KANNAN: 1 artikla Euroopan unioni vahvistaa, että yhteisellä kannalla 96/184/YUTP (1) aloitettu, entiseen Jugoslaviaan kohdistuva aseidenvientikielto pidetään voimassa. 2 artikla Kansallisiin tukahduttamistoimiin tai terrorismiin mahdollisesti käytettäviä tarvikkeita ei toimiteta Jugoslavian liittotasavallalle. 3 artikla Keskeytetään valtion rahoittamien, kauppaa ja investointeja koskevien vientiluottojen tuki, mukaan lukien yksityistämiseen tarkoitettu valtion rahoitus Serbiassa. 4 artikla 1. Jugoslavian liittotasavallan ja Serbian johtavassa asemassa oleville edustajille, jotka ovat vastuussa Jugoslavian liittotasavallan turvallisuusjoukkojen Kosovossa toimeenpanemista tukahduttamistoimista, ei myönnetä viisumia. 2. Liitteessä olevassa luettelossa mainituista henkilöistä, joilla on katsottu olevan selkeä vastuu turvallisuuskysymyksissä, tehdään ilmoitus heidän pääsynsä epäämiseksi jäsenvaltioiden alueelle. Muita johtavassa asemassa olevia Jugoslavian liittotasavallan ja Serbian edustajia, jotka ovat vastuussa tukahduttamistoimista Kosovossa, lisätään luetteloon, jos Jugoslavian liittotasavallan viranomaiset eivät vastaa kansainvälisen yhteisön vaatimuksiin; poikkeuksellisissa tapauksissa henkilöitä voidaan olla lisäämättä luetteloon, jos tämä edistää unionin elintärkeitä tavoitteita. Neuvosto pitää luetteloa ajan tasalla Kosovon tilanteen kehittymisen mukaan. 5 artikla Tämä yhteinen kanta tulee voimaan sinä päivänä, jona se hyväksytään. 6 artikla Tämä yhteinen kanta julkaistaan virallisessa lehdessä. Tehty Brysselissä 19 päivänä maaliskuuta 1998. Neuvoston puolesta J. STRAW Puheenjohtaja (1) EYVL L 58, 7.3.1996, s. 1. LIITE Vlajko Stojlkovic (Serbian sisäasiainministeri) Vlastimir Djordjevic (Yleisestä turvallisuudesta vastaavan yksikön päällikkö) Dragisa Ristivojevic (Yleisestä turvallisuudesta vastaavan yksikön apulaispäällikkö) Obrad Stevanovic (Apulaissisäministeri) Jovica Stanisic (Apulaissisäministeri: Serbian valtion turvallisuudesta vastaava päällikkö) Radomir Markovic (Apulaissisäministeri: Serbian valtion turvallisuudesta vastaava apulaispäällikkö) Frenki Simatovic (Valtion turvallisuudesta vastaavien erityisjoukkojen päällikkö) David Gajic (Kosovon turvallisuuspäällikkö) Lubinko Cvetic (Kosovon apulaisturvallisuuspäällikkö) Veljko Odalovic (Kosovon Okrugin apulaispäällikkö)